Es ist unser ernstes | SkalkSkryf
« Nuwe Djaar!!
Es ist unser ernstes
Januarie 3, 2010 deur Louwie
Is dit ons erns?
Hoe lyk die reënboog nasie na meer as 15 jaar van demokrasie? As jy die koerante lees, dan lyk dit bedroef. As jy na gesprekke om die braai vure luister, lyk dit nog erger. As jy na statistieke kyk oor moord roof en doodslag, wanhoop jy. Ons demokrasie het verval in `n demoonkrasie en ons infrastruktuur is besig om in duie te stort.
Prince Mashele sê in sy artikel dat "evil" reeds in SA oor die goeie geseëvier het. Dat korrupsie, magsbelustheid en haat die hart uit die reënboog nasie geruk het. Dat ons nie meer geskok is oor boosheid nie, maar nou nog slegs debatteer oor die relatiwiteit van boosheid. Ons is sooooo dankbaar dat ons bose regering dan tog, relatief tot ander bose regerings nie so boos is nie! Ons jong demokrasie is sterwend aan ongebreidelde boosheid.
Wat het verkeerd geloop met Nelson Mandela se droom?
Mandela se droom was geskoei op die Amerikaanse model; `n veelheid van nasies in harmonie binne die grense van `n verenigde Amerika, die VSA. Jood, Griek, Italianer, Engelsman en Afro-Amerikaner gebind deur `n trots op, en liefde vir die land, terwyl elkeen tog vry is om sy eie tradisies te handhaaf met eie kerke, eie kultuur feeste en eie eksklusiewe organisasies, met die voorwaarde dat jy by die huis enige taal kan praat wat jy wil, maar daar buite sal jy Engels praat, sal jy jou kursus op skool en universiteit in Engels doen. Soos `n ware reënboog nasie waar die kleure duidelik geskei is, elkeen op sy plek, maar in volkome harmonie. (Hou in gedagte, hierdie reënboog was nog altyd hoofsaaklik wit/pienk van kleur).
In Amerika, wat `n hoogs ontwikkelde nasie is, werk die model. (of het gewerk tot onlangs toe) Maar is dit die beste model vir `n onder-ontwikkelde land soos Suid Afrika met sy 40 miljoen swart mense, 4 miljoen blank, 4 miljoen kleurling en nog minder Indiër bevolking?
Is die begrip nasiebou versoenbaar met die reënboog model? Sal die Kubaanse of Brasiliaanse model waar weggedoen is met grense, met die reënboog, nie in ons geval beter werk nie?
In die laaste uitgawe van 'Beeld' van 2009 maak Afriforum `n roerende beroep op mense om in 2010 te eis dat kinders (selfs tot op nagraadse vlak) in hulle moedertaal onderrig moet word. Is dit werklik in belang van die land, die "nasie", of is dit `n selfsugtige en kortsigtige oproep?
As dit ons erns is om eendag een volk en een nasie te word, behoort ons te kyk na die faktore wat skeiding en verdeeldheid veroorsaak en dringend daarmee begin wegdoen.
Taal skei, velkleur en godsdiens bring verwydering, verdeeldheid en geweld oor die wêreld heen mee.
Is dit nie tyd dat gemengde huwelike hier aangemoedig moet word nie? `n Natuurlike proses van evolusie weg van wit en swart na karamel, aangemoedig deur belasting toegewings vir elke gemengde-bloed kind wat gebore word, voeding skemas vir dié babas en gratis onderwys (in Engels) tot op nagraadse vlak as deel van die pakket.
Is nasiebou ons erns? Wil ons liewer die normale pad van ander Afrika lande loop en onsself vernietig?
Ons is reeds op die rand van die afgrond as gevolg van kortsigtige selfsug, grypsug en rasisme (wit op swart en swart op wit). As hierdie geslag die gety nie keer nie, wag daar `n nagmerrie van honger en siekte en ellende op die volgende geslag, wit en swart en bruin.
Posted in Louwie | Tagged boosheid, evil, Mandela, reënboog nasie | 22 Kommentaar
op Januarie 3, 2010 at 12:43 nm alleman
Ek stem nie saam dat nasiebou noodwendig net in Engels moet wees nie
op Januarie 3, 2010 at 3:32 nm ekisanna
Oeps! Gee net kans, hier kom 'n debat soos min. Skalkie, jy moet een ding onthou, baie van ons mense is nog besig om die Anglo-Boereoorlog te baklei en het nog nie eens by die reenboognasie uitgekom nie (tong-in-die-kies)!
Moet my nie verkeerd verstaan nie, ek minag nie die erns van jou pos nie, en ek stem saam met wat jy skryf, maar ek sal graag wil hoor watse oplossings stel sommige van ons vriende voor… en ek gun natuurlik elkeen van hulle hul siening en standpunt…
op Januarie 3, 2010 at 6:37 nm Joh
Innerdaad 'n ernstige pos, en baie goed gestel.
Ek stem saam dat die eerste noodsaaklike stap sal wees om een amptelike taal daar te stel. En noogedwonge sal dit Engels moet wees. Wat my soms verbaas is hoe huidige leiers, watter kleur ookal, en in watter veld en op watter vlak ookal, Engels magtig is. Dis 'n voorbeeld wat ons op straatvlak gerus kan volg, eerder as om energie te mors op taaloorloë. In elk geval, as Suid Afrika saam met die wêreld wil speel, het ons nie 'n anner keuse nie.
Nog 'n noodsaaklike verandering is om party politiek af te sweer. Dis 'n onwelvoeglike nalaatsel van appartheid, en 'n stelsel wat eenvoudig verdeeldheid bevorder. In Afrika regverdig dit stam konflik en lei dit gewoonlik tot 'n eenparty-staat wat direk verval in 'n bose diktatorskap. Dis tyd dat 'n behoorlike demokrasie op die been gebring word.
En dan moet 'n manier gevind word om moraliteit, of te wel gemeenskapswaardes, daar te stel. Dit behoort 'n lekker uitdaging vir die minister van beplanning te wees.
op Januarie 3, 2010 at 8:24 nm flippiefanus
O my wereld Louwie, bepleit jy nou gedwonge integrasie? Dis iets wat die wereld op harde maniere geleer het nie werk nie. Dit werk nie in lande waar die kulture baie meer ooreenkom as die kulture in SA, so hoekom sal dit hier werk? Was dit nie juis weens die manier wat die grondwet erkenning gee aan die verskillende kulture wat maak dat die SA grondwet as redelik progressief beskou word nie?
Klink ook vir my jy sien die probleem steeds as 'n rasse probleem. Dis nie 'n rasse probleem nie, was nog nooit nie. Dis 'n kultuur probleem. Om mense van verskillende rasse te forseer om te ondertrou gaan nie die probleem van die geweldige kultuurverskille oplos nie. Dit sal juis veroorsaak dat daar net meer gebroke huwelike ontstaan en kinders wat in gebroke huwelike moet grootword.
Al wat gaan help is tyd. Hierdie probleem gaan nie in my of jou lewe opgelos wees nie. Maar die tekens is wel daar dat dit uiteindelik wel moontlik sal verdwyn.
op Januarie 3, 2010 at 9:32 nm alleman
ekisanna, ek wonder na wie jy verwys wat "nog besig is om die die Anglo-Boereoorlog te baklei".
op Januarie 3, 2010 at 9:40 nm alleman
Joh, kan jy verduidelik hoe partypolitiek "n nalaatsel van Apartheid is"? Dis tog deel van demokrasie, van toeka se tyd af, en wereldwyd in gebruik.
Soms as ek hier lees is ek nie seker of julle dalk gekskeerders is nie.
Dis die huidige regime wat 'n taaloorlog op die land se inheemse tale voer.
op Januarie 3, 2010 at 10:03 nm Sonkind
Ek stem saam met Flippiefanus. En om sekere voordele vir veelrassige huwelike en kinders te gee as aansporing, gaan weer net 'n nuwe vorm van diskriminasie aan die gang sit.
In SA is daar selfs swart wat diskrimineer teen swart, a.g.v. hulle verskillende stamme, so die hele situasie is ver meer ingewikkeld as net wit teen swart, of swart teen wit, wat nog te se van bruin. 'n Ongelooflike tameletjie, wat nog 'n paar generasies gaan vat om te stabiliseer.
Alleman – jy sal verbaas wees hoevell "boere" het nog negatiewe gevoelens teenoor die Engelse, juis oor die konsentrasiekampe. Ons is maar 'n ou onvergewensgesinde ou nasietjie en dan preek ons tog so graag vergifnis en Christenskap. Dis eintlik 'n moerse joke, met respek gese^
op Januarie 3, 2010 at 10:50 nm ekisanna
Ja, nee! Soos ek geskryf het, 'n lekker bespreking.
Dankie vir die ondersteuning Sonnie, want ongelukkig is dit waar. Hier waar ek bly kom ek dit daagliks tee dat sommige van ons "plaasjapies" (bloot geografies) steeds weier om die Engelsman se taal te praat en nog gereeld verwys na die onregte wat die Afrikaner deur die Engelse aangedoen is.
Ek werk in 'n omgewing (Staatsdiens) waar ek daagliks met alle rasse saamwerk en van ons beste en positiefste werkers is swart en bruin (en natuurlik wit ook) en van ons swakste, negatiefste werkers is wit (natuurlik swart en bruin ook). Ek glo ons moet ophou om ons teen kleur, taal en kultuur vas te staar en ons moet begin om te konsentreer op mekaar as individue wat of hul kant bring (by die werk en in die algemeen in die samelewing) of nie.
Soos met alles in die lewe begin sukses gewoonlik by jouself en as ons onsself aanhou vertel dat hierdie land 'n mislukkig is of gaan wees, dan sal dit so wees. Ek weier om so te dink. SA sal 'n sukses wees, miskien nie in my lewe of geslag nie, maar ek glo vas dat 'n paar geslagte van nou af, SA 'n land sal wees om op trots te wees. Ek weet dinge gaan nie nou altyd lekker of goed nie, maar wys my een land in die wereld vandag waar dinge so rooskleurig is soos 20 tot 40 jaar gelede en veral 'n Afrika-land.
Ons moet mekaar net die son gun wat op almal skyn en nie hierdie by probeer ryp druk nie.
op Januarie 3, 2010 at 11:45 nm Andrew
Louwie, in my ondervinding is meisies so ingewikkeld, kompleks en onvoorspelbaar dat hul kultuur en ras eintlik 'n klein bysaak is. Hulle kan net so wel aliens ook wees. 🙂
Maar is vry oor die rasse grens nie net soveel deel van die Afrikaaner identiteit soos christenskap en potjiekos nie?
op Januarie 4, 2010 at 7:53 vm ekisanna
Dis nie 'n by nie, maar 'n vy, met 'n "v" – jammer. Ai Andrew, hoe kom jy nou by "meisies" uit, jy weet mos ons kom van Venus af en mans van Mars af (lol).
op Januarie 4, 2010 at 9:34 vm Joh
Alleman, toe ek daai sin so skryf toe voel dit onduidelik vir my ôk. 'n Uitbreiding is in orde: 'n party stelsel is wesenlik NIE demokraties nie want dit stel een groep in 'n masgsposisie, veral as daar nie 'n betekenisvolle opposisie is nie. Die appartheidsregering het ook daardie magsposisie, net soos meeste anner Afrika regerings, misbruik. Ek het bedoel dis daardie misbruik wat 'n nalatenskap is. Die ANC het 'n duidelike voorbeeld om te volg en die feit dat hulle nie kan uirstyg bo daardie standaard nie is 'n aanduiding van hoe 'n swak hulle leierskap is.
Waar daar skape is, is daar wol. 😀
Hoe bedoel jy dat die huidige regime 'n taaloorlog voer? Voorbeelde?
Louwie, ek dink die geskiedenis het ons gewys dat die beste manier om iets te bevorder is om dit te verbied. En soos Andrew sê, vry oor die raslyn was nog altyd deel van die Afrikaner kultuur. Ons moet dit beskerm en bevorder. (ek bedoel die wol, Alleman)
ekisanna, jy het dit goed gestel. En wat jy genoem het – die samewerking op indiwiduele vlak is 'n groot stap in die rigting om 'n leefbare samelewing te skep.
op Januarie 4, 2010 at 10:18 vm demoerin
Ag, ons kan maar net hoop. Daar is egter baie, soos wat julle noem – byvoorbeeld taal en kultuur wat eie identitiet aan al die groepe toeken, en of dit ooit sal kan verander weet ek egter nie…. miskien in 'n paar generasies van nou af.
op Januarie 4, 2010 at 10:53 vm Joh
DMI, dit blyk die algemene hoop te wees. Ek dink dit was seker die enigste wysheid wat Winnie Mandela ooit kwyt geraak het toe sy gesê het die nuwe Suid Afrika sal eers oor 50 jaar begin.
op Januarie 4, 2010 at 1:44 nm Louwie
Nee, ek het nie gaan wegkruip na ek die stuk hier gepos het nie! Is maar soos alle voorbeeldige, gedienstige burgers op die rotwiel aan die hol.
Ekisanna, jy het dit reg, waar ek my bevind is elke 3de Afrikaans sprekende witmens nog met die "verpeste Souties" aan't oorlog voer. Ek vermoed dit het meer met `n miderwaardiheids komplek te maak as enige iets anders.
Flippiefanus, nou waar kom jy daaraan. Ek het nêrens iets gesê van mense in dieselfde kooi in dwing nie. Daar is dus geen sprake van gedwonge integrasie nie. Wat ek wel van praat is aansporings skemas, iets soos die huidige R150 of wat, wat uitgedeel word aan jong (hoofsaaklik swart) vroue vir elke kind onder 7 jaar. Nou is daar derduisende baie jong meisies wat verwagtend raak net om daardie geld te kan kry. Met nog groter aansporings kan ons ten minste die swart/wit probleem binne 2 geslagte oplos.
Toe die Zoeloes destyds in twee verdeel het om `n afsondelike Xhoza nasie tot stand te bring, het die bloed onmiddelik begin vloei, en vloei dit vandag nog tussen hulle. Maar in die ou dae in Europa, het Konings spesefiek hulle dogters met ander konings se seuns laat trou om vyandigheid tussen nasies te voorkom. (seks werk om vrede te bewaar. Behalwe as jy getroud is 😀 )
Dit is die; ek op my mishoop en jy op jou mishoop dan is als OK benadering wat bloed laat vloei.
Ek vermoed ook dat hierdie gekraai op die eie mishoop maar net `n verdoeseling is van `n diepliggende rassisme. Heimelik hoop elke mishoop bewoner maar dat die ander, of soos hy sal word, of as hy hom lank genoeg ignoreer/slaan/skiet/verwens, hy sal weggaan.
Ons kan veg tot die bloed in die straat by die perde se halters kom, of ons kan grense oorsteek (verskoon die "pun") en `n nuwe, beter samelewing begin.
Andrew, jy sal geslag word jou ou seksis! Maar jy is reg oor die boere en die oorsteek (alweer!) van die kleurgrens. Ek sien mos hoe laai hulle die "meisies" langs die pad op met hulle 4×4's
op Januarie 4, 2010 at 4:23 nm flippiefanus
Nee ek het maar gewonder Louwie. Voel vir my om mens te betaal om iets te doen is nie ver daarvan om hulle te forseer nie. Ek sien jy praat nie juis oor die feit dat daar steeds 'n groot kultuur verskil is tussen die mense sal wees en dat sulke geforseerde (OK "gesubsidueerde") ondertrouery nie noodwendig gaan werk nie en gaan lei tot 'n generasie van kinders wat uit gebroke huwelike kom.
Oor een ding stem ek saam met jou en dit is dat die subsidie van populasie aanwas maak die probleem net erger.
op Januarie 4, 2010 at 10:06 nm Louwie
FF, met ander woorde 99% van die mensdom word dus geforseer om te doen wat hulle doen omdat hulle betaal word? Geen wonder die wêreld is in so `n gemors nie!
Ek verstaan ook nie waarom gemengde huwelike noodwendig meer gebroke huwelike tot gevolg sal hê nie. Dit sal vra om gedoen te word om die huidige 3 uit vier etnies suiwer huwelike wat in die skeihof eindig te troef.
Ek praat nie juis oor die feit dat daar steeds groot kultuur verkille gaan wees nie omdat ek hoop en glo dat, as mense mekaar beter leer ken, daar `n nuwe kultuur kan ontstaan soos daar `n nuwe Afrikaner kultuur ontstaan het na die vermenging van Engels, Duits, Frans en Hollands hier aan die Suidpunt van hierdie donker kontinent.
Daar sal geen geforseerde ondertrouery wees nie, inteendeel, dit is die individu se eie keuse of hy wil trou of dalk net saambly, of selfs om net kunsmatig bevrug te word uit `n spermbank.
Gegee dat sommige van die Afrikaner mans nie heeltemal ongediend is met die idee van kuier oor die kleurgrens nie kan hulle ons President se voorbeeld volg en, sê maar, een wit vrou as hoof vrou hê en 5 bywywe (2 swart, 2 Indiër en 1 Chinees of hoe jy dit verkies!).
Ek vermoed die huidige subsidie van kinders is suiwer polities geinspireerd. Hoe meer swart mense daar is, hoe kleiner word die persentasie wit, Indiër en ander minderhede. Dus ook `n doelbewuste teelbeleid om `n probleem op te los!
Ek glo die klem moet val op eendersheid in plaas van diversiteit/verdeeldheid. Dit gaan inderdaad geslagte neem, en volgens die huidige model, baie bloed, voordat die nasie `n nasie gaan word.
Joh, jy is reg oor partypolitiek. Mens moet die gewetenlose skurkery met wortel en tak kan uitroei. Miskien sal `n tegnokrasie op hierdie staduim vir ons die beste uitweg wees. As mense wat iets van iets weet weer `n slag die besluite neem sonder eie belang en selfverryking as hoofdoel, het ons dalk `n kans om iewers te kom.
op Januarie 4, 2010 at 10:20 nm Louwie
Iemand skryf nou eendag van `n manier om jou eie rassitiese ingesteldheid te toets. Sy vra of jy al ooit na `n anderkleurige man of vrou gekyk het en (sonder wellus) gedink het daardie persoon is vir jou mooi.
Soos my vrou wat al meermale met die mej. SA storie die opmerking gemaak het dat die swart of Indiër of kleurling meisie baie mooier is as die blonde wit dingetjie wat daar rondhang. Of van `n klein dogtertjie van enige ras wat mooi aangetrek en skoon is. Is hulle nie pragtig nie? So kordaad, so onskuldig.
Vrede op aarde is moontlik?
op Januarie 5, 2010 at 8:25 vm demoerin
😆 As ek Louwie se stuk lees lyk Tannie Winnie se 50 jaar selfs na "pie in the sky".
Ek weet nou nie so lekker van die 1 kultuur ding nie. Kyk nou maar na die kulture wat baie langer as die Afrikaanse een in die omtrek is… die Chinese, Japanese, Indiërs, Xhosas, Zulu's ens. ens. , nog steeds na eeue word daar aan eie identitiet en kultuur vasgeklou.
Is dit nie maar waaroor die reënboogdroom gegaan het nie – Eenheid in Diversiteit? Die probleem is net dat daar te veel kulture is… wie gaan hoeveel opgee?
op Januarie 5, 2010 at 8:17 nm flippiefanus
Wel Louwie as jy nou mooi oor die saak dink sal jy dalk toegee dat 'n groot persentasie van die mense doen wat hulle doen omdat hulle daarvoor betaal word en nie omdat hulle dit wil doen nie. Ek meen hoeveel mense hou regtig van hulle werk?
Die probleem met die huwelike is nie dat dit gemeng (maw verskillende rasse) is nie, maar dat die kulture so verskil. Sulke huwelike tussen mense met drastie verskillende kulture het inderdaad 'n groter waarskynlikheid om in die skeihof te land.
op Januarie 5, 2010 at 8:40 nm Louwie
Jy is reg DM. Eenheid in diversiteit, aanvaarding van mekaar se geite om stabiliteit te verseker om ordelike oorgang te bevorder. Ek dink dis soos Mandela dit gesien het, hy was net baie subtiel daaromtrent dat die uiteinde eentaligheid sou wees. Maar ou Kader Asmal het die projek basies gekelder met sy woedende aanval op Afrikaans.
Honderde jaar terug het die Europese hordes mekaar vir jare lank met stokke en swaarde doodgemaak, die vyand se vrouens ontvoer en verkrag en so deel van hulle gemeenskap gemaak. Uiteidelik is die grense van lande, volke en kulture bewerkstellig. En nou vervaag die grense weer, want die mense is nou effe meer beskaafd as toe.
Afrika is nou by daardie punt en het die AK en die RPG om meer mense meer doeltreffend dood te maak. Oor honderd jaar en miljoene lyke verder behoort die ding mooi uitgesorteer te wees, ook hier by ons. Dit lyk of dit die normale menslike manier van doen is. (Is daai warrior geen se skuld!)
Ek het gehoop ons het effe meer beskaafd geword. Vir Europa het nog hoop, maar hier by ons …..
Laat ek vir my `n dop gaan skink.
op Januarie 6, 2010 at 7:11 vm Louwie
FF, jy stem dus saam. Stop mense `n klomp geld in die hand en hulle doen wat gedoen moet word, al wil hulle nie, selfs al haat hulle dit. Dan is my plan dalk tog nie so dom nie!
Gewonder hoekom skei mense so baie. Dis omdat die manlike en vroulike kultuur so baie van mekaar verskil. (Mars en Venus verstaan ek 😀 )
Ek sal maar die handoek moet ingooi. Dit lyk my die mens se wil om (eksklusief) te oorleef is sterker as sy wil om 'nice' te wees.
Prospére voyage mes amis
op Januarie 6, 2010 at 7:50 vm demoerin
Dit is nou maar die probleem, ons is so bietjie agter hier in Afrika en as mens so bietjie rondloer op die vasteland is die etniese geweld nog lank nie verby nie.